text: Sauer-Danfoss tilbage i forretning
  04 marts 2011 kl. 15.45
  Danfoss-koncernens datterselskab, Sauer Danfoss, er kommer tilbage med en stærkt stigende omsætning efter finanskrisen.
  Sauer-Danfoss er førende på verdensmarkedet inden for fremstilling af hydrauliske, elektroniske systemer til brug i mobilt udstyr, blandt andet maskiner inden for landbruget og byggeindustrien.
  Selskabet med produktion på Nordals er børsnoteret i USA.
  Regnskabet for fjerde kvartal viser en stigning i omsætningen på 54 procent til 428,9 millioner dollar, USD.
  
  Milliard-omsætning
  Omsætningen i hele året kom op på 1.640,6 millioner USD. Det er en stigning på 42 procent i forhold til året før.
  Sauer Danfoss er begyndt at tjene penge igen. Nettofortjenesten for hele 2010 var på 213,4 millioner USD mod et nettotab i 2009 på 345,8 millioner USD.
  Forventningerne for i år er en fortsat vækst. Ordrebøgerne tegner godt, og virksomheden forventer et driftsresultat på 14-16 procent.
  Virksomheden vil investere mellem 50 og 60 millioner USD.
  Sauer-Danfoss blev hårdt ramt af finanskrisen og gennemførte massefyringer.
  Virksomheden har 1.100 medarbejdere i Danmark og 6.000 på verdensplan.
  